Iэтауэ ягъэлъапIэ
Къэбэрдей-Балъкъэрым и Совет Нэхъыщхьэр — 75-рэ, КъБР-м и Парламентыр илъэс 20 зэрырикъур дыгъуасэ Iэтауэ ягъэлъэпIащ. Къэрал киноконцерт гъэлъэгъуапIэм и пэIущIэ пэшым щрагъэувэкIа гъэлъэгъуэныгъэм къыхэщырт ди республикэм и хабзэубзыху IэнатIэ нэхъыщхьэм къикIуа гъуэгуанэм щызэфIигъэкIа лэжьыгъэхэр, нобэрей ехъулIэныгъэхэм телажьэу зэман зэмылIэужьыгъуэхэм депутату щыта цIыху Iущхэм я сурэтхэр, закон зэхэлъхьэным егугъуахэм я IэдакъэщIэкIхэр зэрыт тхылъхэр, абыхэм лъабжьэ яхуэхъуа дэфтэрхэр, нэгъуэщIхэри.
Чеченов Ануар
Торшин Александр
Храмов Константин
Парламентым и гуфIэгъуэ зэхыхьэм кърихьэлIащ Урысей Федерацэм и Федеральнэ Зэхуэсым ФедерацэмкIэ и Советымрэ Къэрал Думэмрэ, гъунэгъу хэгъуэгухэм, ди къэралым и нэгъуэщI областхэм къикIа лIыкIуэхэр, хьэщIэ лъапIэхэр.
Зэхуэсыр къызэIуихыу, къызэхуэсахэм псалъэ гуапэкIэ захуигъэза нэужь, КъБР-м и хабзэубзыху IэнатIэ нэхъыщхьэм и тхыдэм кIэщIу къытеуващ Парламентым и Тхьэмадэ Чеченов Ануар.
Урысей Федерацэм и Федеральнэ Зэхуэсым ФедерацэмкIэ и Советым и УнафэщIым и къуэдзэ Торшин Александр къеджащ Матвиенкэ Валентинэ ди республикэм и депутатхэм зэрызахуигъазэм, апхуэдэуи езыр ехъуэхъуащ къикIуа гъуэгуанэр я гъуазэу адэкIи зыужьыныгъэм хуэлэжьэну. Федеральнэ инспектору КъБР-м щыIэ Канунников Александр, КъБР-м и Правительствэм и УнафэщI Храмов Константин сымэ хъуэхъу псалъэхэм къеджащ, апхуэдэуи Ленинград областым и Хабзэгъэув Зэхуэсым и Iэтащхьэ Бебенин Сергей, УФ-м и Къэрал Думэм и Аппаратым и хабзэубзыху IуэхущIапIэм и унафэщIым и къуэдзэ Мартьянов Геннадий, ди республикэм и парламентархэм я лэжьэгъуу нэгъуэщI щIыпIэхэм къикIахэр къэпсэлъащ.
КъБР-м и Парламентым, республикэм, къэралым и хабзэубзыху IэнатIэм я гуащIэ халъхьэу, зыужьыныгъэм псэ хьэлэлкIэ зэрыхуэлажьэм папщIэ Урысей Федерацэм и Федеральнэ Зэхуэсым ФедерацэмкIэ и Советым, Къэрал Думэм я щIыхь, фIыщIэ тхылъхэр, къэрал дамыгъэхэр хуагъэфэщащ КъБР-м и Парламентым и депутатхэм.
ЗэIущIэр игъэдэхащ Къэбэрдей-Балъкъэрым и уэрэджыIакIуэ, къэфакIуэ гупхэр зыхэта концертым.
НэщIэпыджэ Замирэ.
